Ikony nie sú vytvorené na vynútenie emocionálnej reakcie. Pri stvárňovaní historických scén tváre neprejavujú emócie, ale zobrazujú cnosti ako čistotu, trpezlivosť v utrpení, pokoru, odpustenie a lásku.

Na ikone sv. Rodiny je Mária zobrazená, ako objíma malého Ježiša, prostredníctvom ktorého bola oslávená ako Matka Božia (gr. *Theotokos* - θϒ). Mária, má na sebe vrchné rúcho (maforium) purpurovej farby a spodné modré rúcho - tuniku (chiton), je symbolom zjednotenia nebeského a pozemského, čo znamená, že Ježiš Kristus, druhá osoba Najsvätejšej Trojice, prijal svoju pozemskú ľudskú prirodzenosť od Bohorodičky. Zemité červené tóny tiež znamenajú jej panenskosť a jej kráľovskú hodnosť ako Kráľovnej nebies. Purpurový plášť Bohorodičky ukazuje Máriu, ako prvú z vykúpených. Matka Vykupiteľa má účasť na kráľovstve slávy, a jednoty s Bohom vo večnosti ako prvá. Ona je obrazom slávy, ktorú synovia a dcéry tejto zeme majú dosiahnuť v Bohu mocou Kristovho vykúpenia. V byzantskej ikonografii je *Theotokos* vždy zobrazená s tromi hviezdami, po jednej na každom ramene a jednou na čele. Tieto hviezdy symbolizujú jej dokonalé panenstvo, že Panna Mária zostala pannou pred, počas a po narodení Ježiša Krista. Kompozícia hviezd do *trianglu* nám zasa pripomína symbol svätej Trojice. Čepiec u Panny Márie symbolizuje Máriino úplné odovzdanie sa Kristovi.

Dieťa Ježiš je zobrazený v šate v bielo-žltohnedých farbách. Biely odev symbolizuje Božské svetlo. Je to farba čistoty, svätosti a jednoduchosti. Žltá vyjadruje teplo a lásku, ale naznačuje aj trápenie a hneda symbolizuje skromnosť a chudobu. Je to farba zeme a všetkého dočasného. Spolu vyjadrujú radosť a istotu. Svätožiara (*nimbus*) je zlatá *(u všetkých osôb na ikone ako aj pozadie ikony*) čo symbolizuje prítomnosť Boha, Božstvo, Božiu moc, milosť a nebeské svetlo. Svätožiara u Ježiša Krista symbolizuje jeho kráľovskú a mesiášsku slávu. U Ježiša je tzv. krížový nimbus. Ten neslúži iba na odlíšenie od ostatných svätých osôb, ale vyjadruje pravdu, že prostredníctvom kríža k nám prišlo spasenie. Vo svätožiarach svätých je zdôraznená dôstojnosť Krista darovaná človeku. Jeden je Svätý, jeden je Pán. Podľa obrazu Krista sa posväcuje celé ľudstvo. V krížovom *nimbuse* sú písmená „O – Ѡ – N“ čo vyjadruje „*Bol, Som a Budem*“.

Postavenie Bohorodičky a dieťaťa Ježiša je založené na starodávnej byzantskej ikone „*Panagia Odiguitria – Najsvätejší, ktorý ukazuje cestu“.* Výraz tváre Márie (*Theotokos*) je meditatívny až zádumčivý. Nepozerá sa sladko na tvár svojho dieťaťa, ako to často robia naturalistickejšie zobrazenia Panny a Dieťaťa. *Theotokos* skôr uvažuje o povolaní utrpenia, smrti a zmŕtvychvstania svojho Syna. *Ikonografia* sa vždy snaží zabrániť tomu, aby naše oko zotrvávalo v prírodnom svete. *Ikonografia* sa skôr pokúša nasmerovať náš pohľad ku konečnému teologickému a dogmatickému významu dieťaťa Krista – účelu a osudu, pre ktorý druhá osoba Najsvätejšej Trojice vzala na seba našu padlú, hriešnu ľudskú prirodzenosť.

Ľavá ruka dieťaťa Ježiš je v rukách *mamky* Márie a pestúna Jozefa, čo nám symbolizuje jednotu – jednotu spojenú v kruhu rodiny. Ježišova pravá ruka na ikone zobrazená ako vzkriesená, aby dala požehnanie. Hnedožltá stuha (šerpa) na jeho pravom ramene, je znakom vysokého kňazského postavenia, vyjadruje úctu, ktorú k nemu prechovávame.

Postoj svätého Jozefa je starostlivý a ostražitý. Keď Jozef vidí jedinečný vzťah medzi Bohorodičkou a Jej Synom, predstavuje nás všetkých, ktorí sme tiež povolaní stáť v úctivej bázni pred veľkým tajomstvom Vtelenia Nášho Pána. Nie je vhodné zobrazovať Jozefa z Nazareta, ako drží dieťa Ježiša. Znamenalo by to, že je biologickým otcom Ježiša. Modrá tunika sv. Jozefa nám symbolizuje ľudskú prirodzenosť, ako aj nekonečnosť neba, múdrosť a zbožnosť.

Písmená na zlatom pozadí: МР Ѳϒ- METER THEOS = Matka Božia, ᴏ ᴀгιος ІѠҪꞐФ = Svätý Jozef

Modlime sa: *Otče, ty si nám dal Svätú rodinu ako žiarivý vzor; láskavo dopraj, aby sme ju nasledovali vo vzájomnej láske a v rodinných čnostiach, a tak dosiahli večnú odmenu v tvojom nebeskom domove.*

Jakub Halčák